b'\n_START_ARTICLE_\nTauno Luiro\n_START_PARAGRAPH_\nTauno Johannes Luiro (24. helmikuuta 1932 Rovaniemi \xe2\x80\x93 29. lokakuuta 1955 Rovaniemen mlk.) oli suomalainen m\xc3\xa4kihypp\xc3\xa4\xc3\xa4j\xc3\xa4. Seuratasolla Luiro edusti Ounasvaaran Hiihtoseuraa._NEWLINE_Vuonna 1950 Tauno Luiro saavutti m\xc3\xa4kihypyss\xc3\xa4 poikien Suomen mestaruuden ja seuraavana vuonna nuorten Suomen mestaruuden Antti Hyv\xc3\xa4risen ollessa toisella sijalla. Luiro hypp\xc3\xa4si Oberstdorfissa 2. maaliskuuta 1951 silloisen maailman kaikkien aikojen pisimm\xc3\xa4n m\xc3\xa4kihypyn, 139 metri\xc3\xa4. H\xc3\xa4n rikkoi edellisen enn\xc3\xa4tyksen nelj\xc3\xa4ll\xc3\xa4 metrill\xc3\xa4. Uusi enn\xc3\xa4tys s\xc3\xa4ilyi maailmanenn\xc3\xa4tyksen\xc3\xa4 vuoteen 1961, jolloin Jugoslavian Joze Slibar hypp\xc3\xa4si kaksi metri\xc3\xa4 pidemm\xc3\xa4lle. Ensimm\xc3\xa4inen suomalainen, joka hypp\xc3\xa4si Luiroa pidemm\xc3\xa4lle, oli Juhani Ruotsalainen, joka vuonna 1972 hypp\xc3\xa4si 162 metri\xc3\xa4._NEWLINE_Helmikuussa 1951 Luiro oli ensimm\xc3\xa4inen ei-norjalainen, joka voitti nuorten m\xc3\xa4kikilpailun Holmenkollenilla. Oslon olympialaisissa vuonna 1952 Luiro oli 18:s._NEWLINE_Luiro oli m\xc3\xa4kihypp\xc3\xa4\xc3\xa4j\xc3\xa4 Tauno K\xc3\xa4yhk\xc3\xb6n eno. Luiron pikkuveli Erkki Luiro edusti Suomea yhdistetyss\xc3\xa4 Innsbruckin olympialaisissa 1964._NEWLINE_Luiro sairasti diabetesta, ja vuonna 1955 h\xc3\xa4n sairastui keuhkotuberkuloosiin, johon menehtyi Muurolan parantolassa. Suomen Hiihtoliitto oli my\xc3\xb6nt\xc3\xa4nyt Luirolle ansiomerkkins\xc3\xa4 vain hetke\xc3\xa4 ennen kuolinuutisen saapumista._NEWLINE_Helmikuussa 2017 Luiro valittiin Hiihtomuseon pohjoismaisten hiihtolajien kunniagalleriaan.'